小學卷之二

内篇

明倫第二
明倫
明人倫以自治也
按首篇言父子有親
君臣有義
夫婦有別
長幼有序
朋友有信
此人之大倫
而立敎之本旨也
倫明則敎備矣
故以明倫次立敎
凡百有七章

孟子曰
設爲庠序學校以敎之
皆所以明人倫也
稽聖經
訂賢傳
述此篇
以訓蒙士
訂丁去聲
傳去聲
稽
考也
訂
猶釐也
聖經
如篇中所引孝經論語諸篇
賢傳
如所引管子荀子之語
蒙士
幼學之士也

内則曰
子事父母
鷄初鳴
咸盥潄
櫛縰
笄總
拂髦
冠緌纓
端
韠
紳
搢笏
左右佩用
偪屨著綦
盥音管
又去聲
潄音嗽
櫛音節
縰音徒
笄音鷄
髦音毛
緌音甤
韠音畢
搢音晉
偪音逼
屨音踞
著音酌
綦音忌
盥頮手面也
潄
潄口也
櫛
梳也
縰
韜髪作髻者
黒繒爲之
笄
簪也
縰而加笄
以固髻也
總
練繒爲之
所以總束其髻
而埀餘於後
以爲飾者也
髦
翦髪夾囟者
拂髦
謂拂去髦上之塵
緌者纓之餘
纓
冠索也
端
玄端服也
韠
蔽膝也
紳帶也
搢
插也
插笏於帶
所以記事也
左右佩用
謂身之兩旁
佩帨巾小刀之類
以備用也
偪
邪幅也
纏足至膝者
著
猶結也
綦
鞋口帶也
劉氏曰
髦者
子生三月
則翦其胎髮爲鬌
帶之於首
男左女右
不忘生育之恩也
父母死則去之

婦事舅姑
如事父母
鷄初鳴
咸盥潄
櫛縰
笄總
衣紳
左右佩用
衿纓綦屨
衿音今
又琴去聲
夫之父曰舅
夫之母曰姑
婦從夫而内夫家
故事舅姑如父母
衣紳
著衣而加紳也
佩用
鍼線之類
衿
小帶
所以繫者
纓
香嚢也
恐身有穢氣觸尊者
故佩之

以適父母舅姑之所
及所
下氣怡聲
問衣燠寒
疾痛苛癢
而敬抑搔之
出入
則或先或後
而敬扶持之
燠音郁
苛音疴
癢音養
搔音騷
所寢室也
苛
疥也
下氣
低下其氣
怡悅其聲
問衣之燠
將減之也
問衣之寒
將加之也
疾痛則抑之而使平
苛癢則搔之而使適
出入則或前或後爲扶掖
蓋所以致其愛敬之情者如此

進盥
少者奉槃
長者奉水
請沃盥
盥卒授巾
奉音捧
槃音盤
沃音屋
槃盛水器
沃
猶洗也
或言注水爲沃
謂請注水而盥也

問所欲而敬進之
柔色以溫之
父母舅姑必嘗之
而後退
溫去聲
所欲
謂飲食
溫
承藉也
謂以和柔之顏色
承藉尊者之意
此以上
詳古者子婦晨省父母舅姑之禮也
鶏鳴而卽起敬之至也
盥櫛而加冠服
愼其威儀也
下氣怡聲
恐觸尊者
而曲降其心忘也
問衣燠寒
恐其失調攝也
問疾痛苛癢
恐其體之不適也扶持
恐其仆也
奉槃水授巾
以爲服勞也
問所欲而進
以爲奉養也
而又必柔色以承籍尊者之意
蓋必欲盡其歡心而不使有髦髪之拂也
是卽一晨省之時
而其愛敬之周
情文之備
已如此

男女未冠笄者
雞初鳴
咸盥潄
櫛縰
拂髦
總角衿纓
皆佩容臭
昧爽而朝
問何食飲矣
若已食
則退
若未食
則佐長者視具
冠音貫
朝音潮
佐去聲
男未冠
女未笄
皆子若孫之幼者
總角
束髪爲角也
臭
香物也
助爲容飾
故曰容臭
眛
晦
爽
明也
謂將欲明未明之時
朝
猶見也
佐助也視具
謂飲食父母之饌
視之者
視其多寡寒煖之節也
此言男女幼者佐長者
視具之禮也

凡内外
雞初鳴
咸盥潄
衣服
斂枕簟
灑掃室堂及庭
布席
各從其事
此與下
皆内則語
而不言者
蒙上文也
餘倣此
斂枕簟灑掃所以致潔也布席
布尊者之坐席
使之安也
各從其事
謂男女各務其職所當爲
此統言内外婢僕夙興之事也

父母舅姑將坐
奉席請何郷
將衽
長者奉席請何趾
少者執牀與坐
御者擧几
歛席與簟
縣衾箧枕
歛簟而襡之
奉音捧
鄉音向
衽音稔
趾音止
縣音玄
箧音袪
襡音獨
將衽
謂將設臥席也
將設坐席
則問面何向
坐屬陽
故言面
將設臥席
則問足何向
臥屬陰
故言趾
皆順尊者之意
而不敢逆也
牀
所以坐
御者侍者也
及其既臥而起
則執牀以與之坐
擧几以與之憑
所以安之也
斂
收也
簟
細席也
加於席上
詩所謂下莞上簟者也
縣
掛也
衾
被也
箧
竹器
箧枕
以枕藏於箧也
襡之
韜之也
斂縣而箧當之
皆以尊者之物
不敢褻置也

父母舅姑之衣衾簟席枕几
不傳
杖屨祗敬之
勿敢近
敦牟巵匜
非餕莫敢用
與恆飲食
非餕莫之敢飲食
祗音支
敦音對
牟音謀
巵音支
匜音移
餕音俊
傳移也
貯置有常所
不得輒移他處也
深敬意
杖屨尤深敬之而不敢褻近
以其服飾之重也
敦
牟
皆盛黍稷器
巵
酒器也
匜
盛水器也
食餘曰餕
與
及也
恆
常也
父母舅姑所常飲食之物也
擅用尊者之器
擅飲食尊者之物
皆爲不敬
故謹之
此兩節
詳子婦奉事父母舅姑坐臥之禮
而兼重其器用飲食之物也

在父母舅姑之所
有命之應唯敬對
進退周旋愼齊
升降出入
不敢噦噫
嚏咳
欠伸
跛倚
睇視
不敢唾洟
唯音委
齊音齋
噦淵入聲
噫音隘
嚏音帝
咳音慨
跛音庇
睇音第
唾吐臥切
洟音替
應以速也
敬對
對以敬也
齊
敬愼貌
一應一對不敢忽一進一退
及折身旋轉之時
不敢肆
皆敬之至也
升降
以堂階言
出入
以門戸言
揖
謂進而前其身略俯如揖
遊
當作揚
謂退而後
其身微仰若揚
卽玉藻所謂進則揖之
退則揚之
以爲儀度也
噦
嘔逆聲
噫
食飽聲嚏
噴嚏
咳
咳嗽
欠
張口出氣也
伸竦體也
氣乏則欠
體疲則伸
倚
倦而倚著於物也睇視
邪視也
唾出於口
洟出於鼻
凡此十者
皆不敬之小者
以在尊者之前聲容宜肅
故皆謹之

寒不敢襲
癢不敢搔
不有敬事
不敢袒裼
不渉不撅
䙝衣衾不見裏
袒擅上聲
又去聲
裼音昔
撅音貴
見音現
襲
謂重衣也
敬事
謂爲長者効力之事
袒裼
露臂也
古人欲爲長者効力則袒裼以示其勇赴之義
如儀禮所謂諸侯觀王
袒而請事也
舊說以敬事爲習射
非
涉
涉水也
撅
褰裳也
䙝衣衾
近身之衣衾
近身之衣衾
其裏有穢汚者也
凡此五者皆愼之
亦爲其近於不恭也

父母唾洟不見
冠帶垢
和灰請漱
衣裳垢
和灰請澣
衣裳綻裂
紉箴請補綴
見音現
垢音苟
潄音捜
澣音緩
綻潺去聲
紉匿平聲
箴音針
綴贅拙二音
不見
謂拭除之以致潔
不令人見而生穢增也
輕洗曰漱
重洗曰澣
綻衣縫解也
以線貫鍼曰紉
綴
聯其縫也
凡冠帶衣裳垢弊
亦近於辱親
故必漱澣補綴
使之整潔也

少事長
賤事貴
共帥時
帥音率
賤謂婢僕之屬
帥
循
時
是也
謂皆循是禮而行之
通指上文應唯敬對以下而言
此詳子婦在父母舅姑之所
應對出入之小心
而兼及其浣滌補之事也

曲禮曰
凡爲人子之禮
冬溫而夏凊
昏定而晨省
凊
凊去聲
溫
致其暖也
如溫被加衣之類
凊
致其凉也
如薦冰扇枕之類定
安也
營其寢所
而使之安也
省
問也
問其夜之安否也
卽是四者而人子之心
固無須臾離於父母矣
上文止詳晨省之禮
故此復兼三者言之

出必告
反必面
所遊必有常
所習必有業
恆言不稱老
告音谷
告啓也
面
猶見也
出必告者
事必稟命
且欲使親知所往也
反必面者
急於覲親
且欲使親知己歸也
遊
所與遊居者
業
恆業也
遊必有常
不爲濫交也
習必有業
不爲嬉戲也
濫交而無恆業
皆拂親之意
故謹之
不自稱老者
老爲嚴重之稱
嫌其尊同於父母
又恐父母以爲己過於老
欲安父母之心
故不稱之也

禮記曰
孝子之有深愛者
必有和氣
有和氣者
必有愉色
有愉色者
必有婉容
孝子如執玉
如奉盈
洞洞屬屬然
如弗勝
如將失之
嚴威儼恪
非所以事親也
奉音捧
洞同上聲
屬音竹
勝音升
此禮記祭義篇文
深愛者
生之膝下
一體而分故其至愛根於心
自不可解也
愉色者
和氣見於面
婉容者
和氣見於身
此皆愛心所發也
愛至則生敬
孝子事親
如事天
而敢或忽乎
執玉
恐其墜也
奉盈
恐其傾也
洞洞屬屬
恭愼專一之貌
弗勝則畏之深
將失則防之至
孝子之心
同於此四者
此皆敬心所存也
若嚴威儼恪
矜厲太甚
無婉愉洞屬之意
則非所以事親矣
此總結上文五章之意也
凡上内則曲禮所陳皆事親之常禮
然總以深愛爲主
苟有深愛
則敬自随之
將婉容愉色
洞洞屬屬之意自生
而凡上文所謂抑掻先後
定省告面之禮
皆生於至性
而徒外飾之文矣

曲禮曰
凡爲人子者
居不主奧
坐不中席
行不中道
立不中門
主
當也
室西南隅爲奥
尊者所居也
中席中道中門
亦惟尊者宜然
當尊則近於無親
故人子愼之
此言尊親之事

食饗不爲槩
祭祀不爲尸
食音似
槩音蓋
食饗延客也
食飯曰食
獻酬曰饗
槩
量也
限量饌具之多少也
子當曲順親意
故不爲限量
尸
神象也
父祭祀而不爲尸
爲其以父拜子也

聽於無聲
視於無形
無聲無形
親無所語爲時也
而其意向所在
子必常省察之
恐親之有所隱
而不及覺也
非戒謹不覩
恐懼不聞
及愾聞僾見之意
以上言順親之事也

不登高不臨深
不苟訾
不苟笑
訾音紫
訾
毁也
登髙臨深
苟訾苟笑
易招辱
孝子愛親遺體
故不敢以冒危辱之事
危辱其身
則危辱其親矣
此言愛身之事
邵氏曰
爲子之道
既當自卑以尊其親
又當自重以愛其身

孔子曰
父母在
不遠遊
遊必有方
說已見論語
且輕身千里
或父母不幸有大故
將有終天之恨
此尤不可不深以爲戒也

曲禮曰
父母存
不許友以死
古人於朋友
有患難相死之義
然親在而以死許人
則忘親矣
故戒之


禮記曰
父母在
不敢有其身
不敢私其財
示民有上下也
此坊記身與財皆親所主
故不敢有而私之
有上下
謂卑當統於尊也

父母在
饋獻不及車馬
示民不敢専也
相遺曰饋
奉上曰獻
人子不敢私其財
而擅以車馬之重遺人
則爲專有其物矣
按以上四章
多言人子之所不爲者
蓋皆敬愛
其親之至
古常澟於心而不敢爲
非有所戒飭而然也


内則曰
子婦孝者敬者
父母舅姑之命
勿逆勿怠
逆
不順也
怠
不急也
子婦孝敬
父母舅姑
必愛之
然不可以恃愛之故而於其命或逆或怠也

若飲食之
雖不耆
必嘗而待
加之衣服
雖不欲
必服而待
飲去聲
食音似
耆音視
待謂待尊者察其不耆不欲而或改命也

加之事
人代之
己雖不欲
姑與之
而姑使之
而後復之
加之事者
任子婦以事也
人代之者
念子婦之勞
而又使人代爲也
不欲者
己不以爲勞
不欲人之代之也
然必順尊者之意
且以其事與之
而使其人任之
或俟其爲之不至
而後己復爲之也
此兩節
皆以明上文勿逆勿怠之意
父母命之而不從
則爲逆而且怠矣

子婦無私貨
無私畜
無私器
不敢私假
不敢私與
畜許六切
畜
養牲也
假
借人也
私畜器則爲背親
私假與則爲自擅
至於亦同之
則古人之家法嚴矣
此義行
亦何至有母取箕箒
立而誶語者乎

婦或賜之飲食衣服
布帛佩帨茝蘭
則受而獻諸舅姑
舅姑受之
則喜如新受賜
帨音稅
茝齒釆二音
或賜之
謂私親兄弟與之也
佩
雜佩也

鍼線之類帨帨巾茝蘭皆香草輔氏曰新初也如初受兄弟之賜也

若反賜之則辭
不得命
如更受賜
藏以待乏
反賜者
舅姑不受
復與之也
賜而復辭者
必欲舅姑受之也
不得命
不允其辭也
如更受賜
雖他人之物
因舅姑不受與之
卽如再受舅姑之賜也
待乏者
將待舅姑空乏而復獻之也

婦若有私親兄弟
將與之
則必復請其故
句
賜而後與之
復扶又切
故為句
故
卽反賜之物也
復請者
雖舅姑已賜之
而仍不敢私與也
婦猶如此
則子可知矣
以上内則二章
言子婦皆當曲順其尊者
而不敢有所私也
黃氏曰
不敢私受
獻諸舅姑
不敢私與
故復請其故

曲禮曰
父召無諾
先生召無諾
唯而起
唯音委
諾
應之緩也
唯
應之速也
父尊以恩師尊以道
故其急於趨命同

士相見禮曰
凡與大人言
始視面
中視抱
卒視面
毋改
衆皆若是
士相見禮
儀禮篇名
大人
卿大夫也
始視面
觀其顏色
可傳言未也
抱
胸也下視其胸
以待大人之答
且爲敬也
卒視面察其納己言否也
改
謂身變動而遊目他視也衆謂卿太夫同在者
皆若是
言其與言之儀無異也

若父則遊目
毋上於面毋下於帶
上上聲
子於父
主孝不主敬
且欲先意承志而察其所欲
故所視差廣
然亦不得過高而上於面
過卑而下於帶則憂

若不言
立則視足
坐則視膝
視足視膝
視之下也
因無言
故第下視以將敬
此言父子相語
其遊目異於大人
而又有一定之則也

禮記曰
父命呼
唯而不諾
手執業則投之
食在口則吐之
走而不趨
此禮記玉藻篇文
唯捷於諾
走速於趨
皆卽上章無諾之意
極言之
不言先生
蓋惟父命然也

親老
出不易方
復不過時
親癠
色容不盛
此孝子之疏節也
復音伏
癠音劑
出不易方
卽論語遊必有方之意
復不過時者
如期而環也
癠
病也
色容之盛
如所謂發氣滿容者也
疏
粗也
言猶爲孝子粗疎之行也

父沒而不能讀父之書
手澤存焉爾
母没而杯圏不能飲焉
口澤之氣存焉爾
圈捲同
書
書策也
杯圏
飲食器也
手澤
汗漬也
口澤
口氣之餘澤也
此卽曾子不忍食羊棗之意

内則曰
父母有婢子若庶子庶孫
甚愛之
雖父母沒
没身敬之不衰
婢子
謂婢所生子
若
及也
庶子庶孫
庶母所出者
父母愛
而己則終之
重親之志
愛之不足以盡其意故也

子有二妾
父母愛一人焉
子愛一人焉
由衣服飮食
由執事
毋敢視父母所愛
雖父母沒不衰
由
自也
視
比也
執事
謂有所任使
使之執事也
父母所愛
服食厚而執事常逸
子之所愛
服食薄而執事常勞
不敢以己所愛竝於親
尊親之至也

子甚宜其妻
父母不說
句
出
子不宜其妻
父母曰是善事我
子行夫婦之禮焉
沒身不衰
說音悅
宜
猶善也
出
謂出其妻也
行夫婦之禮不衰
人子順親之道當然也

曾子曰
孝子之養老也
樂其心
不違其志
樂其耳目
安其寢處
以其飮食忠養之
是故父母之所愛亦愛之
父母之所敬亦敬之
至於犬馬盡然
而况於人乎
養倶去聲
樂倶音洛
處上聲
養老
養親之老也
養親之老則爲日無多矣
故古人一日養不以三公易也
不違其志者
以親心爲心
正所謂樂其心也忠養
言盡心也
耳目寢處飲食者
口體之養
曰忠
則養乎志矣
下至犬馬之賤
亦從親所愛
而況所愛敬之人乎
蓋不違其志者如此
以上二章
言人子當愛其親之所愛
而曲盡其忠養之道也
愛親之所愛
至於沒身而不衰
則孝子體親之心
可謂有終矣

内則曰
舅沒則姑老
冢婦所祭祀賓客
每事必請於姑
介婦請於冢婦
老
謂傳家事於冢婦
以婦人夫死當從子
非以年計也
冢婦
長婦也
介婦
衆婦也
姑雖老
然凡祭祀賓客
與禮之大者
猶必咨稟而後行
蓋皆不敢專爲也
冢婦爲家之長
故介婦又當請於冢婦

舅姑使冢婦
句
毋怠
不友無禮於介婦
友
卽友於兄弟之友
乃同儕相和敬之意
因舅姑不使介婦
而己獨勞
故怠
又恃舅姑獨任己
故不以同儕相和待
而無禮於介婦也

舅姑若使介婦
毋敢敵耦於冢婦
不敢並行
不敢並命
不敢並坐
敵
相抗也
耦
匹均也
命
出令也以使人也
衆婦以冢婦爲宗
故不敢恃舅姑之命而抗匹之
若並行並命並坐
則抗匹之甚
而有以少陵長之嫌矣
按後世大家妯娌多不睦者
無他也
冢婦自恃其尊
而欲抗衡於冢婦
遂至忿恨相讐而不能已
先王於冢婦
則以不友無禮防之
於介婦
則以毋敢敵耦防之
使其禮後世常行
則相讐恨者寡矣
易稱
二女同居
其志不同行
家道之乖
皆自此始
故小學於冢婦介婦之事特詳焉

凡婦
不命適私室
不敢退
婦將有事
大小必請於舅姑
凡婦
通冢婦介婦言
私室
婦所居室也
事
謂私室不敢擅退
私事大小必請
蓋重舅姑之命如此

適子庶子
祗事宗子宗婦
雖貴富
不敢以貴富入宗子之家
雖衆車徒
舍於外
以寡約入
不敢以貴富加於父兄宗族
適音的
舍去聲
適子
謂小宗之適子
庶子
謂適子之弟
宗子
謂大宗子
宗婦
大宗子之妻也
祗
敬也
徒
從人也
舍
置也
約
省也
此因上言冢婦介婦
而幷及適庶子事宗子宗婦之禮
古者宗子
盡一族之人而收恤之
有君道焉
苟其死也雖親盡者
必爲服齊衰三月
故凡適子庶子
皆敬事之後世宗子法亡
則族散而情乖矣
以寡約入者
恐車徒太盛
有妨宗子之尊也
同始祖曰宗
同高祖曰族
言非惟不敢以貴盛入宗子之家
卽凡父兄宗族
皆不敢以此加之也

曾子曰
父母愛之
喜而弗忘
父母惡之
懼而無怨
父母有過
諫而不逆
惡去聲
以下三章
皆言諫親之事
蓋人子事親之變者
故其次居後
逆
謂拂親之心
喜而懼且諫者
人子愛親之道
忘而怨且逆
則將陥於不孝矣
朱子曰
諫而不逆
謂委曲作道理以諫
不唐突以觸父母之怒

内則曰
父母有過
下氣怡色
柔聲以諫
諫若不入
起敬起孝
說則復諫
說音悅
復扶又切
此言諫而不逆之道也
吳氏曰
下
怡
柔
皆和順之意
蓋諫易至於犯
故欲和順也
入納也
起者悚然興起之意
蓋欲感動乎親
而復進其說也

不說與其得罪於鄉黨州閭
寧孰諫
父母怒
不說而撻之流血
不敢疾怨
起敬起孝
說音悅下同
孰與熟同

二十五家爲閭
孰諫
謂純熟殷勤而諫
疾
猶慍也得罪郷黨州閭
謂過惡之大者
諫而父母不說
其罪輕
不諫而父母得罪於人
其罪重
二者權之有重輕
故寧孰諫也

曲禮曰
子之事親也
三諫而不聽
則號泣而隨之
號平聲
三諫不聽
則親過將成
孝子不忍陥親於惡
故至於號泣以随
庶幾有以感動親心
而或能改也

父母有疾
冠者不櫛
行不翔
言不惰
琴瑟不御
食肉不至變味
飮酒不至矧
怒不至詈
疾止復故
惰音妥
矧矢引切
詈音利
翔張拱爲容也
惰
嬉戲之言也
貌
顏貌也
變味
謂食之多而失其正味也
齒本曰矧
怒罵曰詈
孝子之事親
病則致其憂
不櫛
憂不爲飾也
不翔
憂不爲容也
不惰
憂不爲謔也
不御
憂不爲樂也
不變味
不變貌
憂不多食
不多飲也
大笑則見矧
怒甚則至詈
憂甚
則無過喜亦無過怒矣
八者非誠於愛親
必不能然也
復故復常也
疾止則憂散
故復常
按上三章
言諫親
事親之變倶備矣
自此以下
則皆言親有疾
而侍疾嘗藥
及親沒思親奉祭之事
其序自生而疾而歿而祭
相承之次然也

君有疾飮藥
臣先嘗之
親有疾飮藥子先嘗之
藥之味氣多惡
故先嘗以度其可否

醫不三世
不服其藥
呂氏曰
醫至三世
視症多而用藥熟
然後服之
謹疾之道也
方氏曰
經之所言
道其常而已
非世傳而自得
未及三世
固在所取也

孔子曰
父在
觀其志
父沒
觀其行
三年無改於父之道
可謂孝矣
以下言親歿而思親也

内則曰
父母雖沒
將爲善
思貽父母令名
必果
將為不善
思貽父母羞辱
必不果
貽
遺也
爲善未決
去惡未勇
人情之常也
喜其榮親
則善必爲
惡其辱親
則惡必去
榮辱不繫其身
而繫於其親
蓋孝子之心如此

祭義曰
霜露既降
君子履之
必有悽愴之心
非其寒之謂也
春
雨露既濡
君子履之
必有怵惕之心
如將見之
悽音妻
愴音創
濡音如
怵音出
惕音剔
以下六章言親沒而盡祭之誠也
生則養
沒則喪
喪畢則祭
孝子感時思親
終其身而止
故以祭禮終焉
祭義
禮記篇名
履
踐也
悽愴
悲傷貌
濡
涇也
霜露降
而萬物感陰以死
君子傷親之往
故悽愴
雨露濡
而萬物感陽以生
君子望其親之來
故如將見之
此祭之所由起也

祭統曰
夫祭也者
必夫婦親之
所以備外内之官也
官備則倶備
祭統
亦禮記篇名
官之爲言主也
内官外官
猶言主人主婦之義
必夫婦親之者
猶父母舅姑存時
子婦奉事之禮也
具者
供祭之物
鼎俎魚腊氏屬
主人所供也
籩豆粢盛之屬
主婦所供也
後世主婦無供祭之禮
則内外之官或缺矣
舊說
以卿大夫相君
衆子相宗子
爲備外官
命婦相夫人
衆婦相宗婦
爲備内官
重在於官
而不在於夫婦
此或禮文所解則然
恐非朱子輯書之意矣

君子之祭也
必身親莅之
有故則使人可也
莅音利
身親臨之
致其如在之誠也
有故
謂疾病之屬
使人
謂攝祭
蓋古人必不得已而爲此
聖人所謂吾不與祭
如不祭者也

祭義曰
致齊於内
散齊於外
齊之日
思其居處
思其笑語
思其志意
思其所樂
思其所耆
齊三日
乃見其所爲齊者
齊倶音齋
散處皆上聲
樂音效
耆音視
爲去聲
齊猶齊也
謂將事神而齊一其心志也
禮
散齊七日
致齊三日
致齊於内
若心不苟慮是也
散齊於外
若不飮酒不茹葷是也
居處
親所常居處之地
志意
親平生所欲爲者
樂者
情所鍾
樂水樂山之類
耆者
口所欲
嗜芰嗜羊棗之類也
居處則得其地
笑語則得其容
志意則得其心
嗜樂則得其性情
故齊至三日
而如見其人
詩所謂綏我思成者也

祭之日
入室
僾然必有見乎其位
周還出戶
肅然必有聞乎其容聲
出戶而聽
愾然必有聞乎其歎息之聲
僾音愛
還音旋
愾音慨
陳氏曰
入室
入廟室也
僾然
彷彿貌
位
親之神位也
出戶
謂迎牲延尸制祭時也
容聲
容儀擧動之聲嘆息
謂神將去而不忍
若太息然者
蓋將祭畢時也

是故先王之孝也
色不忘乎目
聲不絕乎耳
心志耆欲不忘乎心
思其色
故不忘乎目
思其聲故不絕乎耳
親之心志耆欲自不忘乎心
亦由其思之所極而然也

致愛則存
致慤則著
著存不忘乎心
夫安得不敬乎
慤音確
陳氏曰
致愛
極其愛親之心也
致慤
極其敬親之誠也
存
以上文所不忘所不絕而言
著
以上文所有見所有聞而言
輔氏曰
著存不忘乎心
則洋洋乎如在其上
如在其左右
而又安得不敬乎

曲禮曰
君子雖貧不粥祭器
雖寒不衣祭服
爲宮室不斬於邱木
粥音育
衣去聲
粥
賣也
邱
墓也
祭器祭服
祀先所重
粥之衣之
不敬莫大焉
若爲生者宮室
至斬伐於祖宗邱墓之木
則尤悖義之甚矣

王制曰
大夫祭器不假
祭器未成
不造燕器
假借也
大夫有田祿
祭器當自具
假之於人則䙝矣
燕器
自奉之器
不先造者
先神而後己也
此兩章
又因上文言祭
而備言祭器之重如此
後世士大夫家
鮮有備祭器者而獨於自奉之器
則彫文刻鏤
精巧備至
其亦昧於王制之言也與

孔子謂曾子曰
身體髪膚
受之父母
不敢毁傷
孝之始也
立身行道
揚名於後世
以顯父母
孝之終也
此下三章
皆引孝經之言
統論孝之終始
及自天子至於庶人
孝親之大概也
身體言其大髪膚言其小
愛親之遺體而不敢毀傷
此學者保身之常道
故爲孝之始
立身
謂成立其身
如所謂大行不加
窮居不損者
行道
謂逹其道於天下
如所謂得志與民由之也
立身
所以自脩而植體
行道
所以事君而致用
二者既全
則名揚後世
而父母之名亦顯矣此德業〓隆之大人
故爲孝之終

夫孝
始於事親
中於事君
終於立身
夫音扶
不毀傷以事親者
行孝之始
事君以行道者
行孝之中
至於自立其身
能全其親之所付
尤爲孝之大也
故以終於立身言之
按君子之學
惟立身爲難
立身者
所以成始成終之道也
故上文先言立身
後言行道
此則復言中於事君
終於立身
事君行道
其用大矣
而總以立身爲重
則聖人之旨可識矣

愛親者不敢惡於人
敬親者不敢慢於人
愛敬盡於事親
而德敎加於百姓
刑於四海
此天子之孝也
惡去聲
刑
儀法也
眞文忠曰
孝者不出乎愛敬而已
推愛親之心以愛人
而無所疾惡
推敬親之心以敬人
而無所慢易
則躬行於上
而德敎自刑於下
天下之人
無不皆知愛敬其親而孝矣
能使天下之人盡歸於孝
孝莫大於此
故天子以之
舊說以此爲大孝尊親之事

在上不驕
髙而不危
制節謹度
滿而不溢
然後能保其社稷
而和其民人
此諸侯之孝也
溢音逸
制節
自制於禮節也
謹度
謹守法度也
驕以心言
制謹
以事言高者位之尊
滿者財之富
危
失位也
溢者滿而將覆之意
位高而恣危
財滿而侈
則溢
不危不溢
能世守其社稷
而不失臣民之心
則福祿綿於子孫
而光顯其先業者益遠矣
故以爲諸侯之孝也
舊說以此下三節
爲其先業者益遠矣
故以爲諸侯之孝也
舊說以此下三節
爲其次弗辱之事
非先王之法言不敢道
非先王之德行不敢行
然後能保其宗廟
此卿大夫之孝也

非先王之法服不敢服
非先王之法言不敢道
非先王之徳行不敢行
然後能保其宗廟
此卿大夫之孝也
法
法度也
道
言也
衣服言行一遵於先王而不敢違
則足以寡過於身
而型於衆庶
此所以能保其宗廟
而爲卿大夫之孝也

以孝事君則忠
以敬事長則順
忠順不失
以事其上
然後能守其祭祀
此士之孝也
長上聲
長上官也
士之事親
孝敬而已
而移敬以事長則順
以敬順原無二道也
上
卽君長也
忠順不失
則能獲乎上矣
故可以保其祿位
長奉祭祀而不失士之孝親
如是而止矣

用天之道
因地之利
謹身節用
以養父母
此庶人之孝也
養去聲
朱子曰
用天之道
因地之利
謂依時及節耕種田土
謹身謂不作非爲
不犯刑憲
節用
謂省使儉用
不妄耗費
如此則身安用足
自有以奉養其父母

舊說以此
以此
爲其下
能養之事也
孝無終始而患不及者
未之有也
此總結上文之語也
孝之終始
見上文
自天子至於庶人
雖貴賤不同
孝之大小各異
要以保全身體髪膚爲始
以立身行道爲終
苟或不然
則悖德反常
災害必及其躬矣
或疑庶人之孝
寧可以立身行道責之
曰
用天因地
謹節以養父母
是卽庶人之立身行道矣
固不必顯揚宦逹
而後爲有終也
各因其人之小大用之耳

孔子曰
父母生之
續莫大焉
君親臨之
厚莫重焉
是故不愛其親而愛他人者
謂之悖徳
不敬其親而敬他人者
謂之悖禮
續
聯續也
厚者尊嚴之義
父母生之者一體而分
氣血皆相聯屬
故曰續莫大
易稱父母爲嚴君
則父母得兼君親之分以臨之
故曰厚莫重
續莫大
則當愛矣
厚莫重
則當敬矣
悖
逆也
失親疎之序
故謂之悖德
紊先後之宜
謂之悖禮

孝子之事親
居則致其敬
養則致其樂
病則致其憂
喪則致其哀
祭則致其嚴
五者備矣
然後能事親
養去聲
樂音洛
居
閒居也
致
極也
嚴
愼肅也
五者備則人子之心
自始至終
無毫髪之不盡矣
故曰能事親

事親者
居上不驕
爲下不亂
在醜不爭
居上而驕則亡
爲下而亂則刑
在醜而爭則兵
三者不除
雖日用三牲之養
猶爲不孝也
養去聲
驕
矜肆也
亂
悖戾犯上也
醜
同類也
亡
滅亡也
刑
刑戮也
兵
謂以兵力相殘殺也
除去也
三牲
牛羊豕也三者不除
而陥於滅亡刑戮相殘殺之禍
烖將及親
其爲不孝大矣
口體之奉
豈足贖哉
此段
又卽孝經之言
引起下文言不孝之意
以爲後世事親之戒也

孟子曰
世俗所謂不孝者五
惰其四支
不顧父母之養
一不孝也
博奕好飮酒不顧父母之養
二不孝也
好貨財
私妻子
不顧父母之養
三不孝也
從耳目之欲
以爲父母戮
四不孝也
好勇鬭狠
以危父母
五不孝也
此下二章
復承上文之語
而詳擧不孝者以戒人也
新安陳氏曰
五不孝之序
從輕漸說至重

曾子曰
身也者
父母之遺體也
行父母之遺體
敢不敬乎
居處不莊
非孝也
事君不忠
非孝也
事君不忠
非孝也
莅官不敬
非孝也
朋友不信
非孝也
戰陳無勇
非孝也
五者不遂
烖及其親
敢不敬乎
處上聲
陳音陣
烖音災
此禮記祭義篇語
遺
猶傳也
行猶奉也
遂
成也
不莊不忠不敬不信無勇
皆爲虧父母之遺體而辱親
故倶以不孝言之
惟能敬以持身
則於五者自各盡其道
而無烖及其親之患矣
按此所言烖
非必有殃禍
但以五者
惡名遺親
則爲烖也
上文孟子所言五不孝
其罪顯
此曾子所言五不孝
其過微
罪顯
除之也易
過微
除之也難

孔子曰
五刑之屬三千
而罪莫大於不孝
此引孔子之言
以總結上二章及前章末之語
五刑三千
說見尙書呂刑
上言不孝凡十有三事
而五刑之罪
獨以此爲大
人苟或犯其一
則皆當不免於刑殺矣
爲人子者
其可不知自警歟

右明父子之親
凡三十八章
禮記曰
將適公所
宿齊戒
居外寢
沐浴
史進象笏
書思對命
既既服
習容觀玉聲
乃出
齊莊皆切
觀音貫
此禮記
玉藻篇文
公所
君所也
宿
前期也
齊戒沐浴
蓋皆所以致其明潔精誠之意
近至尊而不敢䙝也
史
掌文書小吏
笏
朝君所執
大夫以竹爲之
書事以備忽忘者也
思
謂己所欲告君者
對
謂君問己而擬進對之詞
命
謂君命己所當復之事
三者
恐其有遺忘
故皆書笏以誌之
愼之至也
既服著朝服畢也
容觀
謂以容儀示人
而爲人所瞻仰者
玉聲
佩玉聲也
二者亦預習之
慮其入朝愆儀而失敬君之體也

曲禮曰
凡爲君使者
已受命
君言不宿於家
爲去聲
使去聲
君言
卽君命
宿
越一宿也
受命卽行
不歸而越一宿也

君言至
則主人出拜君言之辱
使者歸
則必拜送於門外
若使人於君所
則必朝服而命之
使者反
則必下堂而受命
使者之使倶去聲
出
謂出於門外
辱
猶屈也
不敢當君命之臨己
故曰辱反
還也
陳氏曰
至則拜命
歸則拜送
朝服而遣使
下堂而受命
皆敬君也
以上二章
言人臣常朝
與受命於君
及使人君所之體

論語曰
君召使擯
色勃如也
足躩如也
揖所與立
左右手
衣前後
襜如也
趨進翼如也
賓退
必復命曰
賓不顧矣
此引孔子爲君擯
相之體
以爲後世人臣相禮之則也
兩君相見
後

入公門
鞠躬如也如不容
立不中門
行不履閾
過位
色勃如也
足躩如也
其言似不足者
攝齊升堂
鞠躬如也
屏氣似不息者
出降一等
逞顏色
怡怡如也
沒階趨
翼如也
復其位
踧踖如也
此引聖人在朝之禮
以爲後世人臣侍朝之則也
而卿大夫朝房待漏
或有慢朝錯立族談之弊
觀聖人之敬澟如此
夫亦可以知戒矣

禮記曰
君賜車馬
乘以拜賜
句
衣服
服以拜賜
君未有命
弗敢卽乘服也
陳氏曰
君賜及門
既拜受矣
明日又乘服
以詣君所
而拜謝焉
以君之重物
不敢妄用
必更俟君命乘服
然後用之
皆敬之至也
自此以下四章
皆言人臣受君賜之禮
觀於聖人則一食一腥
倶有高天厚地之誼
或且食厚祿而不忠
幾於無行矣

曲禮曰
賜果於君前
其有核者
懐其核
核胡得切
核
果實也
不敢輕棄其核
敬君之賜故也

御食於君
君賜餘
器之漑者不寫
其餘皆寫
漑音蓋
勸侑曰御
漑
洗滌也
寫
傾也
輸也
傾而輸之他器也
器也
器可漑者
如陶漆之屬
若萑竹所織之器
不可漑者
則傾寫於他器而食之
不敢以口澤之䙝
瀆君之器也

論語曰
君賜食
必正席先嘗之
君賜腥
必熟而薦之
君賜生
必畜之

待食於君
君祭先飯

疾君視之
東首
加朝服拖梓紳

君命召
不俟賀行矣

吉月
必朝服而朝
以上十二章
皆詳事君之禮
無他畸異也
然人臣忠誠敬主之心
随事著見而無餘蘊矣

孔子曰
君子事君
進思盡忠
退思補過
將順其美
匡救其惡
故上下能相親
此下詳言事君之道也
眞文忠曰將猶承也
匡
正也
進見其君
則思盡己之忠
退適私室
則思補君之過
無一時一念之不在君也
有善焉承順之
使之益進於善
有惡焉正救之
使之潛消其惡
此愛君之至也
臣以忠愛親其君
君亦諒其忠愛而親之
一說
補過
謂進不能盡忠言
故退而思補己之過
復將有以進說於君也
此說於義尤長
宜從之

君使臣以禮
臣事君
以忠
上言進思盡忠
此復言者
忠字足以盡前後章之義
且此兼君道言
故復擧之

大臣以道事君
不可則止
上事君以忠
心之盡也
此以道事君
義之正也
不可則止者
大臣之道
不可苟徇於人也

子路問事君
子曰
勿欺也
而犯之
勿欺者
忠之主於中
犯之者
忠之見乎外
言犯
則視上之匡救其惡
其心益迫矣

鄙夫可與事君也與哉
其未得之也
患得之
既得之
患失之
苟患失之
無所不至矣
鄙夫志在富貴而已
而自古喪君亡國
無不由其人致之
眞邦家蟊賊也
故特擧以爲戒

孟子曰
責難於君
謂之恭
陳善閉邪
謂之敬
吾君不能
謂之賊
責難陳善閉邪
皆大臣
以道事君之事
故復擧而詳之
謂吾君不能
則阿意曲從
無所不至
故幷以爲戒也

有官守者
不得其職則去
有言責者
不得其言則去
上言不可則止
已見大臣貴嚴於去就
復擧此者
見人臣效一官
守一職亦當知進退之義而不可苟也
若貪慕位祿
終於尸素
緘默不能去
則將同於患失之鄙夫矣
按自孔子以下至末凡八章
總言人臣盡忠事主之義
將順匡救
皆忠也
後言以道事君
勿欺而犯
與夫陳善閉邪
皆忠所發抒
至於不可則止
不得其職其言則去
以忠無所盡
無可畱之義也
若患得失之鄙夫
謂吾君不能之賊
與夫靦顏甘事二君
則不忠之甚者矣
學者於此而法
於彼而戒
其於大臣之道
或庶幾

王蠋曰
忠臣不事二君
烈女不更二夫
蠋音蜀
更平聲
忠臣烈女
倶從一以終者
義當然也
蠋
齊晝邑人
燕將樂毅破齊
聞蠋賢
使請蠋
蠋拒之以此言
遂自經死　　　　　　　　　
按忠臣不事二君
此先古人臣之大義
而後世罕知者
漢世崇尙經術
而新莽之簒
止一龔勝不食死
唐朝三百年養士
而賊溫之禪
止一孫供奉者不下拜
降而歴事五朝之徒
風益下矣
小學明君臣之義
特以不事二君語終之
旨深哉

右明君臣之義
凡二十章

曲禮曰
男女非有行媒
不相知名
非受幣
不交不親
行媒
媒氏之往來傳命者
知名卽問名之禮
幣
聘幣也
交接見也
親
相親密也
此言男女未聘
而遠嫌如此

故日月以告君
齊戒以告鬼神
爲酒食以召郷黨僚友
以厚其别也
別音辭
後並同
日月
謂娶取婦之期
鬼神
謂先祖
僚
同官者
友
同志者
厚
猶重也
重
其別
謂使各安於配偶
而不相亂苟非告之君祖
告之友僚
以鄭重其禮
則夫婦之道不端
而有瀆倫之患矣
此言將娶而愼重如此

取妻
不取同姓
故買妾不知其姓
則卜之
取倶音娶
不取同姓
爲其同氣不宜相匹也
妾雖非匹亦宜異性
故必卜其吉凶而愼擇之
不敢苟也
此幷言買妾之不苟如此

士婚禮曰
父醮子
命之曰
往迎爾相
承我宗事
勗帥以敬
先妣之嗣
若則有常
子曰諾
唯恐弗堪
不敢忘命
醮焦去聲
迎相倶去聲
帥音率
此言父使子親迎
而愼重其文如此也
士婚禮
儀禮篇名
酌而無酬酢曰醮
醮之者
重其禮也
相
助也
妻所以助夫
故謂之相
宗事
宗廟之事
勗勉也
帥
倡也
敬者立身持之本
夫爲妻綱
故當勉力倡率之
先妣
蓋父自稱其先世之祖妣
嗣者嗣其職也
舊說以爲父自稱其母
而以先爲尊右之稱
未詳孰是
若
順也
則
先世所行法則也
順其先世所行法則
有常而不變也
弗堪者
惟恐身與妻
皆不能任其事也
子敬父之命
故云如此

父送女
命之曰
戒之敬之
夙夜無違命
無毋通
下同
此下
言女家之父母
極愼重而送其女也
戒以事言
敬以心言
夙
早也
夙夜早興而夜寐也
婦勤而家道始成
故以夙興夜寐戒之
命
舅姑之命也
婦人以勿逆舅姑之命爲孝
故父首勗之也

母施衿結帨曰
勉之敬之
夙夜無違宮事
衿音琴
施
猶加也
衿
小帶
帨
佩巾
欲其覩物知警
故施而結之
勉
竭力也
違
乖也
宮事
謂一切閫内
酒漿籩豆補綴
養舅姑之事
父主外
母主内
毋違舅姑
言其大
毋違宮事
言其小
各因其所主而言也

庶母及門内施鞶
申之以父母之命
命之曰
敬恭聽
宗爾父母之言
夙夜無愆
視諸衿鞶

庶母
猶言諸母
謂伯叔母
及母之姉妹
幷父妾之類
鞶大帶
宗
尊也
無愆者
欲其於上文父母之命
皆遵其敎
而無所違失也
視衿鞶者
欲其常覩之
以憶父母之言而不忘也
眞文忠公曰
夫之道
在敬身以帥其婦
婦之道
在敬身以承其夫
故父之醮子
曰勉帥
以敬
親之送女
曰戒之敬之
夫婦之道
盡於此矣

禮記曰
夫昏禮
萬世之始也
取於異姓
所以附遠厚别也
幣必誠
辭無不腆
告之以直信
信事人也
信婦德也
一與之齊
終身不改
故夫死不嫁
夫死不嫁
夫音扶
取音娶
末節同遠去聲
腆他典反
此章引効
特牲之文
皆卽古人
婚禮而釋其意
以明其所以重者如此也
有夫婦然後有父子
父子所以傳世
故曰萬世之始
附
託也
附
託也
附遠厚別
取同氣遠別之義
不欲相䙝也
幣所以將敬
辭所以逹誠
腆
猶善也
幣誠而不濫惡
辭善而不輕瀆
是告婦以正直誠信之道也
婦人事人者也
信者事人之道
婦人之德
故先以是告之
齊
謂共牢而食
合卺而酳
均齊而相匹敵也
不改
謂不改移他適也
一與齊
而終身無改移
信莫大於此
方氏曰
信而無僞則直在其中矣

男子親迎
男先於女
剛柔之義也
天先乎地
君先乎臣
其義一也
迎先倶去聲
先謂往而奠雁
先以禮下之
如易所謂男下女者也
馬氏曰天造始而地代終君主倡而臣主和
其義亦同此

執摯以相見
敬章別也
男女有別
然後父子親
父子親
然後義生
義生然後禮作
禮作然後萬物安
無別無義
禽獸之道也
摯音至
摯
雁也
昏禮
新迎用雁
章
明也
雁不重匹
雌雄最爲有別
故執雁相見
行敬以明有別也
男女有別
則無瀆亂之嫌而父子一本
故有親親則愛敬之情
自有條理故義生
義生然後禮作者
禮以義起也
禮作則尊卑上下遠近親疎皆有定理而各止其所
推之國家天下
萬物各得其安矣

取婦之家
三日不舉樂
思嗣親也
娶婦承宗祧
宜戚宜懼
故不樂
以散其志
此曾子問語

昏禮不賀
人之序也
子代父
婦代姑
自然之序
古賦我

内則曰
禮始於謹夫婦
爲宮室辨内外
男子居外
女子居内
深宮固門
閽寺守之
男不入
女不出
閽音昏
此以下
言既娶而嚴夫婦内外之別也
夫婦人倫之始
禮爲人倫而設
故始於謹夫婦
爲宮室以下
皆其謹之之事也
宮深則言語不通
門固則不可
竊入
閽
守門者
寺
守宮者
此蓋指卿大夫之家而言也

男女不同椸枷
不敢縣於夫之楎椸
不敢藏於夫之箧笥
不敢共湢浴
椸音移
枷音架
縣音玄
楎音輝
箧音蛺
笥音似
湢音逼
横曰椸
直曰楎
椸枷
楎椸
皆以懸衣服者
而男女衣服不同於一架
其謹微如此
箧笥
皆竹爲之
貯衣者也
浴室曰湢
夫婦同室
無取於遠嫌
然皆不敢䙝也

夫不在
斂枕箧
簟席襡
句
器而藏之
少事長
賤事貴
咸如之
少去聲
長上聲
後同
吳氏曰
器者器重之意
斂枕於箧
斂簟席於襡
鄭重而藏之
此婦人尊夫之道
故事長事貴
亦從其禮也

雖婢妾
衣服飮食
必後長者
長
謂婢妾中之長者
婢妾相與
亦必有長幼之倫
不可以賤而略也

妻不在
妾御
莫敢當夕
接於寢曰御
古者妻妾之御
各有定夕
當夕者
當妻之夕也
一夕之微
而謹嚴如此
則賤妨貴
少凌長
以妾爲妻之禍絕矣

男不言内
女不言外
非祭非喪
不相授器
其相授
則女受以篚
其無篚
則皆坐
句
奠之
而後取之
篚音匪
男言女事
近於䙝
女言男事
涉於僭
故男
不言内
女不言外也
男女授受不親
惟祭嚴喪遽
得親相授器
不嫌也
非是則不相授矣
其或相授者
蓋内外傳遞
有必
不得已而然
女受以篚
以遠嫌之禮自持也
坐
跪也
奠
置之於地也
置地而後取
則非親相授受矣
古人之愼微如此

外内不共井
不共湢浴
不通寢席
不通乞假
男女不通衣裳
不共井嫌同汲也
不共湢浴
嫌相䙝也
不通寢席
嫌相親
不通乞假
嫌往來
不通衣裳
嫌淆雜也
五者皆杜漸防微之道
輔氏曰
井湢一定
故言不共
寢席衣裳可移
故言不通外内
汎也
男女
切也

男子入内
不嘯不指
夜行以燭
無燭則止
女子出門
必擁蔽其面
夜行以燭
無燭則止
嘯
蹙口出聲也
指
指視也
於入内室當嚴肅
嘯指非嚴肅之道
故謹之
擁
猶障也
夜行以燭
取光明之義
無燭則鄰於暗昧
而非男女之所宜行矣

道路
男子由右
女子由左
地道尊右
故男右而女左
道途之閒
亦取有別如此
聖人之制嚴矣
以上二章
皆言古人嚴内外
愼男女之道
而愼男女
尤以嚴内外爲本
内外不嚴
能使男女不瀆者寡矣

孔子曰
婦人伏於人也
是故無專制之義
有三從之道
在家從父
適人從夫
夫死從子
無所敢自遂也
敎令不出閨門
事在饋食之閒而已矣
食音似
此詳言婦道也
伏
屈伏也
専制
柄獨握也
地道無成
故歸人無專制之義
而牝鳴之禍絕矣
自遂
自任其性也
進食於尊曰饋
事在饋食之閒
如詩所云惟酒食是議也
此章本孔子家語
或曰
從父從夫得矣
以母從子
以尊從卑
可乎
曰
婦人無外事
雖欲不從子而不可也
苟或不從
則將有稱制改號
如後世呂武之爲者矣

是故
女及日乎閨門之内
不百里而犇喪
事無擅爲
行無獨成
參知而後動
可驗而後言
晝不遊庭
夜行以火
所以正婦徳也
犇音奔
行去聲
及日
猶言終日
不百里奔喪
恐有風雨塗宿意外之虞也
參知
謂參酌而知其理
如詩所稱問我諸姑者也
驗
證驗
則非虛誑之言矣
晝不遊庭
慮人窺也
夜行以火
恐人疑也
凡此皆戒以婦德
而使之正也

女有五不取
逆家子不取
亂家子不取
世有刑人不取
世有惡疾不取
喪父長子不取
取音娶
此言娶婦愼擇之道也
逆家
逆理悖德之家
如不孝不忠之類
亂家
淫穢亂倫之家也
世有刑人
則棄於人
世有惡疾
則棄於天
長子
長女也
喪父而又無兄
則無所受命矣
一說
長子謂父之長子
女之長兄也
亦通
或疑世有刑人不取
朱子曰
所謂不娶者
是世世爲惡不能改者
非指一世而言
如喪父長子不娶卻可疑
若然
則無父之女不復嫁
此不可曉
按喪父長子不娶
疑謂不可卽取也

婦有七去
不順父母去
無子去
淫去
妬去
有惡疾去
多言去
竊盜去
此言既娶出婦之道也
不順父母則惡逆
無子則絕世
淫則亂族
妬則亂家
有惡疾則不可與承宗廟
多言則閒親
竊盜則反義
故皆去之
按陳氏謂
無子惡疾去
於義未安
但或有自去之義
抑亦有可去而不去者
故下文必兼以三不去權之

有三不去
有所取
無所歸
不去
與更三年喪
不去
前貧賤後富貴
不去
取音娶
與音預
更平聲
此言婦當出而不出之道也
無所歸
謂女黨皆歿
無可囘之地也
出之則不仁
與更三年
喪而出之則不義
至於糟糠之妻
曾與其貧賤者
故皆不去也
或問
婦人處三不去之例
苟有惡逆淫盜者
亦可以容乎
曰
婦人當女黨皆歿
更三年喪
歴貧賤富貴升沉之異境
則爲日已久
苟有淫盜惡逆
先去之
不待之於此日矣

凡此聖人所以順男女之際
重婚姻之始也
此者通指上文而言
順
愼通
婚姻爲萬世之始
一不愼
則三從義失
而婦德衰
七去三不去道乖
而夫婦恩薄
此聖人尊陽偶陰
正爲重正始而不敢苟也

曲禮曰
寡婦之子
非有見焉
弗與爲友
見音現
見
謂才德著見
卓然可友者
非是而輕與爲友
恐於寡婦有嫌也
別嫌明微
於斯極矣
故次之於末　　　　　　　　　　　　　

右明夫婦之别
凡九章
孟子曰
孩提之童
無不知愛其親也
及其長也
無不知敬其兄也
此篇以敬爲主
敬者
良知良能
自然之性也
循其自然之性
則随在而皆中禮
凡下文徐行肩随
操几執帚
侍坐時飮射之儀
蓋皆謂一以貫之矣
故特首以孟子孩提之語
欲令人知敬兄長長之心
非由外出也

徐行後長者
謂之弟
疾行先長者
謂之不弟
此承上言
弟道之易

曲禮曰
見父之執
不謂之進不敢進
不謂之退不敢退
不問不敢對
此言敬兄而外
幷敬父之執友也
友謂之執
取相愛而攜手
同行之意
進退與對皆不敢苟者
因敬父而敬之
猶父故也

年長以倍
則父事之
十年以長
則兄事之
五年以長
則肩隨之
長上聲

後章
並同
此泛言敬長之禮
年長以倍
謂二十年也
古人二十而冠
於郷人
加二十年
人生以十
則倍之
故凡父事者
皆以二十年爲率
肩隨
並行而肩稍退也
因其年之長少
而分別其事之禮
蓋亦天敍之自然
而非有所勉強矣

謀於長者
必操几杖以從之
長者問
不辭讓而對
非禮也
長所齒德之尊者也
几
所以憑
杖
所以扶
執以就之
蓋以將敬
非謂長者所無也
長者有問
禮當辭譲
遽爾對之
則傷於率矣

從於先生
不越路而與人言
遭先生於道
趨而進
正立拱手
先生與之言
則對
不與之言
則趨而退
從去聲
先生所師者也
從
隨行也
越
踰也
踰路而往言
則失敬師之禮
正立拱手
恐先生有敎令也
趨退而無言者
不敢瀆也

從長者而上邱陵
則必郷長者所視
從去聲
上上聲
郷音向
向長者所視
少當從長也
若縱目遊覧
意不在長者則忘敬愼之心矣

長者與之提攜
則兩手奉長者之手
負劒辟咡詔之
則掩口而對
奉音捧
辟音僻
咡音二
攜
攜手也
長者攜幼者行
勢若提之
故曰提攜
兩手奉者
所以致親愛之意
負劒
猶言帶劒
謂長者旁挾幼者
狀如帶劒也
辟
偏也
咡
口旁也
辟咡詔之
謂傾首而與之語
掩口而對
不敢使氣
觸長者也

凡爲長者
糞之禮
必加帚於箕上
以袂拘而退
其塵不及長者
以箕自郷而扱之
袂音寐
拘音句
郷音向
扱音吸
糞
同拚
掃除也
以兩手奉箕
故加帚箕上
袂袖也
拘
障也
退
卻行也
以袖障箕
卻步而行
不使其塵及長者也
扱
斂取也
以箕自向斂取亦不以箕塵穢向長者
皆敬也

將卽席
容毋怍
兩手摳衣
去齊尺
衣毋撥
足毋蹶
摳苦句反
齊音咨
怍
愧也
將就席者
當詳緩而謹容儀
毋使容失而可愧怍也齊
衣下縫也
兩手摳衣令上
其手遠齊一尺
使之可安坐也
撥
分散貌
蹶
惶遽貌
二者
皆嫌失容
故戒之也

先生書策琴瑟在前
坐而遷之
戒勿越
坐
跪也
越
顚越也謂輕播擲之也
必跪而遷
相戒勿顚越者
重其人而重其物也
此皆將卽席之事

坐必安
執爾顏
長者不及毋儳言
正爾容聽必恭
毋勦說
毋雷同
必則古昔
稱先王
儳音慙
勦與䜈同
音鈔
此言既卽席之事也
安謂身不搖動也
執爾顏者
持守其顏
不爲戲色也
儳
錯雜妄言之貌
容
動容也
動容必令𢿫齊
毋得䙝慢也
恭專意以聽也
勦說拉取他人之語
以爲己說也
雷同
附和人之言也
必稱法於古昔聖賢
與先王之行事
則言有所據而非勦說雷同矣

侍坐於先生
先生問焉
終則對
請業則起
請益則起
陳氏曰
問終而後對
欲盡聞所問之旨
且不敢參雜先生之言也
請業者
求當習之事
請益者
再問未盡之藴
必起所而請者
以致敬也

尊客之前不叱狗
讓食不唾
叱音赤
尊客之前
叱狗爲不敬
讓食而唾
則人將穢自厭惡之
故皆有所不爲也

侍坐於君子
君子欠伸
撰杖屨
視日蚤莫
侍坐者請出矣
撰纏上聲
莫音暮
君子
有德位者
欠伸見前
撰
運轉也
欲起而運轉其杖與屢也
日謂日影
四者皆厭倦之容
恐妨君子就安
故請退以息之

侍坐於君子
君子問更端
則起而對
更平聲
更端
更易事端而見問也
起而對所以致敬也

侍坐於君子
若有告者
曰少閒願有復也
則左右屏而待
閒去聲
屏音丙
閒
隙也
復
白也
言欲得少暇隙之時以白事
蓋將有密言也屏
退也居左則屏於左
居右則屏於右
不欲聞人之私
故遠之
待者
待其人之去而復侍也

侍飲於長者
酒進則起
拜受於尊所
長者辭
少者反席而飮
長者擧未釂
少者不敢飮
釂音醮
少去聲
後章並同
尊
酒尊也
拜受於尊所
敬長者之賜也
辭
止其拜也
反
還也
反席而飮
不敢違長者之意也
擧
擧爵也
盡酒曰釂
俟長者之卒爵後飮者少長之序當然也

長者賜
少者賤者不敢辭
辭讓之禮
當行於賓主
故於長者之賜不敢辭

御同於長者
雖貳不辭
偶坐不辭
御
侍也
侍長者而同食也
貳
益饌也
偶坐
偶至而配於坐也
侍食偶坐皆不辭饌者
以其不爲己設
非己之所敢辭也
舊說
侍食不辭饌
偶坐不辭席

顧望而對
則從容詳審
不至失色失言
若不顧望而傍若無人
則非禮矣

少儀曰
尊長於已踰等
不敢問其年
燕見不將命
遇於道
見則面
不請所之
少去聲
見音現
下如字
踰等祖與父之行流也不敢問年嫌若序齒也燕私來見不敢使擯者傳命非賔主之禮也相遇於道路尊長見已則面見之不見則隱避不敢煩動之也不請所之不敢問其所徃也

侍坐弗使
不執琴瑟
不畫地
手無容
不翣也
寢則坐而將命
翣色洽切
弗使
長者未有命也
而擅鼓琴瑟
不畫地
手無容
不翣也
寢則坐而將命
翣色洽切
弗使
長者未有命也
而擅鼔琴瑟
則嫌於自恣
畫地
以指畫地
蓋古者席地而坐故也
翣
扇也
無故而畫地
弄手以爲容
揮扇以取涼
三者皆非敬愼之意
坐
跪也
跪而將命
於臥者宜
不人居立以臨之也

侍射則約矢
侍投則擁矢
勝則洗而以請

射禮
二人爲耦
各四矢
更迭取之
卑幼則一時幷取之
故曰約矢
投壺也
賓主亦各四矢
皆委於地
以次取而投之
卑幼則悉抱之
故曰擁矢
此皆不敢與尊長爲敵禮也
洗而請者
洗爵而請行觴
不敢徑酌以罰長者
皆所以優尊長也

王制曰
父之齒隨行
兄之齒鴈行
朋友不相踰
此泛言道路之禮
父齒
年老者
兄齒
年稍長者
朋友
則年相若者也
隨行
隨其後也
雁行
行如雁列也
不踰者
不過而出其前也

輕任幷
重任分
頒白者不提挈
幷去聲
挈牽入聲
任
擔也
提挈以手
蓋物之輕者
輕任易勝
故幷
重任難勝
故分
分之幷之
蓋此兩人皆少者
於義當然也
至於頒白之老
則雖提挈之輕者
亦不使任之
所謂孝弟之行
逹於道路也

論語曰
郷人飮酒
杖者出
斯出矣
此欲人以聖人尙齒之心爲法也
老老敬長之心
自孩提知識已倶之
充之至聖人而極
故以孟子孩提之文始
以論語杖者之文終
朱子輯書之意可見矣
　　　　　
右明長幼之序
凡二十章
曾子曰
君子以文會友
以友輔仁
按自此以下八章
凡言朋友
總以輔仁爲主
其始必以文會之
由是切偲責善
皆輔仁之實也
又將善其詞說
無昧於不可則止之義
而又當随所居而擇仁士
直諒多聞
輔仁之善者也
便辟善柔便佞
賊仁之大者也
賊仁者則速遠之
輔仁者則急求之
而又當不挾以資其交
則朋友之道盡矣

孔子曰
朋友切切偲偲
兄弟怡怡
惟其輔仁
故切切懇到
偲偲詳勉
以言之

孟子曰
責善
朋友之道也
切切偲偲
意在於責善也
朋友之道固然

子貢問友
孔子曰
忠告而善道之
不可則止
毋自辱焉

孔子曰居是邦也
事其大夫之賢者
友其士之仁者
言天下賢仁衆多
當随在取益也

益者三友
損者三友
友直
友諒
友多聞
益矣
友便辟
友善柔
友便佞
損矣
賢仁固多
不肖亦不乏
故又當擇其損益而去取之

孟子曰
不挾長不挾貴
不挾兄弟而友
友也者
友其德也
不可以有挾也
損友去而賢仁集
仁斯進矣
然非以虛受人
不能益也
故又擧不挾之說

曲禮曰
君子不盡人之歡
不竭人之忠
以全交也
歡
謂好於我
忠
謂厚於我
二者必欲盡之竭之
過望於人而無已
則人將有所不堪
而交道失矣
友道以令終爲貴
故曰全交

凡與客入者
每門讓於客
客至於寢門
主人請入爲席
然後出迎客
客固辭
主人肅客而入
主人入門而右
客入門而左
此以下
皆詳主賓揖讓拜見之禮
乃朋友所必不能廃者
故幷及之
凡者
通貴賤而言
讓於客
欲客先入也
寢門
内門也
寢門
内門也
爲席
布席也
古者席貴親設
故主人請入爲之固辭再辭也
肅揖也
客辭不先入
故主人揖客而先入
以導之
古人之門多南向
入則東爲右
西爲左
入門而右
就東階也
入門而左
就西階也

主人就東階
客就西階
客若降等
則就主人之階
主人固辭
然後客復就西階
主人與客讓登
主人先登
客從之
拾級聚足
連步以上
上於東階
則先右足
上於西階
則先左足
上倶上聲
降等
謂齒位卑也
就主人階者
不敢爲賓主
而欲從随行之列也
復就西階者
成主人之謙德也
先登
所以導客也
拾級
陟階之級也
聚足
後足合前足也
連步
步相繼也
東階先右
則面向客
西階先左
則面向主
賓主以面相向爲致敬也

大夫士相見
雖貴賤不敵
主人敬客
則先拜客
客敬主人
則先拜主人
貴
謂大夫
賤
謂士
大夫爲主人而敬客
則先拜客
忘其貴也
大夫爲客而敬主人
則先拜主人
亦忘其貴也
此言賓主之禮
惟賢是尊
不以貴賤爲隆替

主人不問
客不先擧
賓嚴毅而主溫和
主近仁而賓近義
故主人當先致問
客不當先擧言也

右明朋友之交
共十一章

孔子曰
君子之事親孝
故忠可移於君
事兄弟
故順可移於長
居家理
故治可移於官
是以
行成於内
而名立於後世矣
弟行倶去聲
此言孝弟齊家之道
可以推之於遠也
上官曰長
君父一理
故孝親卽可以忠君
兄長一理
故悌兄卽可以順長
家國一理
故理家卽可以治官
未有近不修而遠可及者
孝弟而家理
則行成於内
忠順而國治
故名立於後世也
舊說孝弟則家齊
忠順則國治
行卽孝弟
内卽家也
理亦通
此章兼君父兄三倫
然言居家理
則夫婦亦在其中矣

天子有爭臣七人
雖無道不失其天下
諸侯有爭臣五人
雖無道不失其國
大夫有争臣三人
雖無道不失其家
士有爭友
則身不離於令名
父有爭子
則身不陷於不義
爭倶同諍
下同
諍
力諫也
父有諍子
通上下言
此言諍臣諍子諍友之貴也
人非中心安仁
不能無不善
非有忠臣孝子良友
爲之苦口
則怨叢於身而災害及矣

故當不義
則子不可以弗爭於父
臣不可以弗爭於君
范氏曰
子不諍
則陷父於不義
臣不諍
則陷君於無道
不言友者
友當察可否而言
無必諍之義故也
此章兼君父友三倫

禮記曰
事親
有隱而無犯
左右就養無方
服勤至死
致喪三年
養去聲
隱
有過而爲諱也
犯
犯顏以諫也
劉氏曰
親者
仁之所在
有過而犯則傷恩
故有隱無犯
養
奉事也
左右就養
言常不離於左右而奉事之也
無方
無一定之法也
動靜食息
惟親所欲
故無方服勤
服任勤勞
猶言盡瘁也
死
謂親歿也
致喪
極哀毁之節也
黄氏曰
於勤言
至死
則勤無時或已矣

事君
有犯而無隱
左右就養有方
服勤至死
方喪三年
君者義之所在
有過則當諫止
故有犯無隱
有方者
以道事君
不順從其欲故也
方喪
比方

事師
無犯無隱
左右就養無方
服勤至死
心喪三年
師者
道之所在
師道尊而疑慮可以相質
故無犯無隱
就養無方
事師如事父也
心喪者
身無衰麻之服
心有哀戚之情也
此言事君親師三者之不同

欒共子曰
民生於三
事之如一
父生之
師敎之
君食之非父不生
非食不長
非敎不知
生之族也
故一事之
唯其所在
則致死焉

欒音鷥
共音恭
食倶音似
欒共子
晉太夫
名成
食養也
族
類也
君父師
皆人之所由生者

父固生我
而非食無以遂其生
非生
非敎無以善其生
是亦所以生我矣
故皆以爲生之類而一事之
無異視也
所在
身所在也
致死
謂當與同難
在君爲君
在父爲父
在師爲師
不以彼此交繫而有所顧慮也

報生以死
報賜以力
人之道也
凡生我者
當報以死
若小有恩恵之賜
則僅報以力
酌其輕重
而爲報之之大小
乃人道之当然也
此言事君親師三者之一致

晏子曰
君令臣共
父慈子孝
兄愛弟敬
夫和妻柔
姑慈婦聽禮也
共音供
舊音恭
令
出令也
共
供職也
聽
謂從姑之語也
眞氏曰
此十者皆禮之當然

君令而不違
臣共而不二
父慈而敎
子孝而箴
兄愛而友
弟敬而順
夫和而義
妻柔而正
姑慈而從
婦聽而婉
禮之善物也
此又言相濟之善也
違於理
則君何令之爲
二其心
則臣何共之有
父道不敎
非能慈也
子道不箴
非克孝也
箴者
勸規備至
所以順乎親者也
愛必及於切磋
敬本通乎和順
以義帥妻
和而非流
以正事夫
柔而有則
姑慈而惟義之從則慈非姑息
婦聽而婉言以諷
則聽非阿意
此皆二德相濟
以成其美
故於禮爲至善也
物猶事也

曾子曰
親戚不說
不敢外交
近者不親
不敢求遠
小者不審
不敢言大
說音悅
此大戴禮所載曾子言也
親戚
近者
謂父兄
小者
謂家
大者
則國與天下也
此言人當以孝弟爲急
起下文先施之意也

故人之生也
百歳之中
有疾病焉
有老幼焉
故君子
思其不可復者而先施焉
親戚既歿
雖欲孝
誰爲孝
年既耆艾
雖欲悌
誰爲悌
故孝有不及
悌有不時
其斯之謂歟
爲倶去聲
斯一本作此
人生壽者百歳而兼有疾病老幼之時
言其日之無多也
不可復
謂年已去
不能再得也
親戚
謂父母
陳恭愍曰
親歿則養不逮
已老則兄不存
欲行孝悌
不可得已
曾子曰
木欲靜而風不止
子欲養而親不逮
此孝有不及之意也
李勣曰
姊年老
勣亦老
雖欲數爲姊煮粥得乎
此悌有不時之意也
按此又專及孝悌之倫
而念及於及親亡兄老
卽欲行孝悌而不可得
則其言益切矣

官怠於宦成
病加於小愈
禍生於懈惰
孝衰於妻子
察此四者
愼終如始
詩云
靡不有初
鮮克有終
鮮上聲
宦成
爵位尊顯也
懈惰
謂由富貴安樂
而生懈惰也
此章又耑以君父二倫言之
慮其有始無終
而子臣之職不盡也
故引以爲戒
語見說苑
人能覺而痛自懲
斯免矣

荀子曰
人有三不祥
幼而不肯事長
賤而不肯事貴
不肖而不肯事賢
是人之三不祥也
長上聲
荀子
名况
戰國趙人
後家於楚
著荀子書
不肯事者
傲戾剛狼
自以爲無出其右故也
不祥
謂災禍必及身也
此亦引以爲戒

無用之辯
不急之察
棄而不治
若夫君臣之義
父子之親
夫婦之別
則日切磋而不舍也
別音鼈
舎上聲
辯之無益者
爲無用之辯
察之無益者
爲不急之察
治
猶爲也
二者非惟無益
反害於心
故當棄而不治
若三綱爲人倫之大
萬事之理皆由此出
則當朝夕孶孶
講求服習
如工人之切磋其物
而不可舍也　　　　　　　　
按君臣無失者
朋友必無欺
篤於父子者
必厚於兄弟
故專以三綱爲言
右通論
通論五倫也
共九章

　










