倭國者，古倭奴國也．
去京師一萬四千里，在新羅東南大海中．
依山島而居，東西五月行，南北三月行．
世與中國通．
其國，居無城郭，以木為柵，以草為屋．
四面小島五十餘國，皆附屬焉．
其王姓阿每氏，置一大率，檢察諸國，皆畏附之．
設官有十二等．
其訴訟者，匍匐而前．
地多女少男．
頗有文字，俗敬佛法．
並皆跣足，以幅布蔽其前後．
貴人戴錦帽，百姓皆椎髻，無冠帶．
婦人衣純色，裙長腰襦，束髮於後，佩銀花，長八寸，左右各數枝，以明貴賤等級．
衣服之制，頗類新羅．
貞觀五年，遣使獻方物．
太宗矜其道遠，敕所司無令歲貢，又遣新州刺史高表仁持節往撫之．
表仁無綏遠之才，與王子爭禮，不宣朝命而還．
至二十二年，又附新羅奉表，以通起居．
