史記評林卷之六十二
管晏列傳第二
管仲夷吾者
潁上人也
索隱曰
潁
水名
地理志云
潁水出陽城
漢有潁陽臨潁二縣
今亦有潁上縣
○
正義曰
韋昭云
夷吾
姬姓之後
管嚴仲之子敬仲也
少時常與鮑叔牙游
鮑叔知其賢
管仲貧困
常欺鮑叔
索隱曰
呂氏春秋
管仲與鮑叔同賈南陽
及分財利
而管仲嘗欺鮑叔多自取
鮑叔知其有母
不以爲貪
鮑叔終善遇之
不以爲言
已而鮑叔事齊公子小白
管仲事公子糾
及小白立爲桓公
公子糾死
管仲囚焉
鮑叔遂進管仲
正義曰
齊世家云
鮑叔牙曰
君將治齊
則高傒與叔牙足矣
且欲霸王
非管夷吾不可
夷吾所居國國重
不可失也
桓公從之
韋昭云
鮑叔齊大夫
姒姓之後
鮑叔之子叔牙也
管仲既用
任政於齊
正義曰
管子云
相齊以九惠之教
一曰老
二曰慈
三曰孤
四曰疾
五曰獨
六曰病
七曰通
八曰賑
九曰絕
齊桓公以霸
九合諸侯
一 匡天下
管仲之謀也
管仲曰
吾始困時
嘗與鮑叔賈
分財利
正義曰賈音古
多自與
鮑叔不以我爲貪
知我貧也
吾嘗爲鮑叔謀事
而更窮困
鮑叔不以我爲愚
知時有利不利也
吾嘗三仕三見逐於君
鮑叔不以我爲不肖
知我不遭時也
吾嘗三戰三走
鮑叔不以我怯
知我有老母也
公子糾敗
召忽死之
吾幽囚受辱
鮑叔不以我爲無恥
知我不羞小節
而恥功名不顯于天下也
生我者父母
知我者鮑
鮑叔既進管仲
以身下之
子孫世祿於齊
有封邑者十餘世
索隱曰
世本云
莊仲山產敬仲夷吾
夷吾產武子鳴
鳴產桓子啓方
啓方產成子孺
孺產壯子盧
盧產悼子其夷
其夷產襄子武
武產景子耐步
耐步產微
凡十代
常爲名大夫
天下不多管仲之賢
而多鮑叔能知人也
管仲既任政相齊
正義曰
國語云
齊桓公使鮑叔爲相
辭曰
臣之不若夷吾者五
寬惠柔民
不若也
治國家
不失其柄
不若也
忠惠可結於百姓
不若也
制禮義可法於四方
不若也
執枹鼓立於軍門
使百姓皆加勇焉
不若也
以區區之齊在海濱
正義曰
齊國東濱海也
通貨積財
富國彊兵
與俗同好惡
故其稱曰
索隱曰
是夷吾著書
所稱管子者
其書有此言
今舉其大略也
倉廩實而知禮節
衣食足而知榮辱
上服度
則六親固
正義曰
上之服御物有制度
則六親堅固也
六親
謂外祖父母一
父母二
姊妹三
妻兄弟之子四
從母之子五
女之子六也
王弼云
父母兄弟妻子也
四維不張
國乃滅亡
管子曰
四維
一曰禮
二曰義
三曰廉
四曰恥
下令如流水之原
令順民心
故論卑而易行
正義曰
言爲政令卑下鮮少
而百姓易作行也
俗之所欲
因而予之
俗之所否
因而去之
其爲政也
善因禍而爲福
轉敗而爲功
貴輕重
索隱曰
輕重
謂錢也
管子有輕重篇
愼權衡
正義曰
輕重
謂恥辱也
權衡
謂得失也
有恥辱甚貴重之
有得失甚戒愼之
桓公實怒少姬
索隱曰
謂怒蕩舟
歸而未絕
蔡人嫁之
南襲蔡
管仲因而伐楚
責包茅不入貢於周室
桓公實北征山戎
而管仲因而令燕修召公之政
於柯之會
正義曰
今齊州東阿也
桓公欲背曹沫之約
索隱曰
沫音妹
左傳作曹劌
○
正義曰
沫莫葛反
管仲因而信之
正義曰
以劫許之
歸魯侵地
諸侯由是歸齊
故曰
知與之爲取
政之寶也
索隱曰
老子云
將欲取之
必固與之
是知此爲政之所寶也
管仲富擬於公室
有三歸反坫
正義曰
三歸
三姓女也
婦人謂嫁曰歸
齊人不以爲侈
管仲卒
正義曰
括地志云
管仲冢
在靑州臨淄縣南二十一里牛山之阿
說苑云
齊桓公使管仲治國
管仲對曰
賤不能臨貴
桓公以爲上卿
而國不治
曰何故
管仲對曰
貧不能使富
桓公賜之齊巿租
而國不治
桓公曰
何故
對曰
疏不能制近
桓公立以爲仲父
齊國大安
而遂霸天下
孔子曰
管仲之賢
而不得此三權者
亦不能使其君南面而稱伯
齊國遵其政
常彊於諸侯
後百餘年而有晏子焉

晏平仲嬰者
萊之夷維人也
劉向別錄曰
萊者
今東萊地也
○
索隱曰
名嬰
平謚
仲字
父桓子
名弱也
正義曰
晏氏齊記云
齊城三百里有夷安
卽晏平仲之邑
漢爲夷安縣
屬高密國
應劭云
故萊夷維邑
事齊靈公莊公景公
索隱曰
系家及系本
靈公名環
莊公名光
景公名杵臼
以節儉力行重於齊
既相齊
食不重肉
妾不衣帛
其在朝
君語及之
卽危言
正義曰
謂己謙讓
非云功能
語不及之
卽危行
正義曰
行下孟反
謂君不知己
增脩業行
畏責及也
國有道卽順命
無道卽衡命
正義曰
衡
秤也
謂國無道制秤量之
可行卽行
以此三世顯名於諸侯
越石父賢
在縲紲中
正義曰
縲音力追反
縲
黑索也
紲
繫也
晏子春秋云
晏子之晉
至中牟
覩獘冠反裘
負芻息於途側
晏子問曰
何者
對曰
我石父也
苟免飢凍
爲人臣僕
晏子解左驂贖之
載與俱歸
按與此文小異也
晏子出遭之塗
解左驂贖之載歸
弗謝入閨
久之
越石父請絕
晏子戄然
正義曰
戄休縛反
注皇覽
云
晏子冡
在臨淄城南菑水南桓公塚西北
括地志云
齊桓公墓在靑州臨淄縣東南二十三里鼎足山
又云
齊晏嬰塚
在齊子城北門外
晏子云
吾生近市
死豈易吾志
乃葬故宅
後人名曰淸節里
按恐皇覽誤
乃管仲塚也
攝衣冠謝曰
嬰雖不仁
免子於厄
何子求絕之速也
石父曰
不然
吾聞君子詘於不知己
而信於知己者
索隱曰
信讀曰申
古周禮皆然
申於知己
謂以彼知我
而我志獲申
方吾在縲紲中
彼不知我也
夫子既已感寤而贖我
是知己
知己而無禮
固不如在縲紲之中
晏子於是延入爲上客。
晏子爲齊相出
其御之妻
從門閒而闚其夫
其夫爲相御
擁大蓋
策駟馬
意氣揚揚
甚自得也
既而歸
其妻請去
夫問其故
妻曰
晏子長不滿六尺
身相齊國
名顯諸侯
今者妾觀其出
志念深矣
常有以自下者
今子長八尺
乃爲人僕御
然子之意
自以爲足
妾是以求去也
其後夫自抑損
晏子怪而問之
御以實對
太史公曰
吾讀管氏牧民
山高
乘馬
輕重九府
劉向別錄曰
九府書
民閒無有
山高
一名形勢
索隱曰
皆管仲著書篇名
九府
蓋錢之府藏
其書論鑄錢之輕重
故云輕重九府
餘如別錄之說
○
正義曰
七略云
管子十八篇
在法家
及晏子春秋
索隱曰
嬰所著書
名晏子春秋
今其書有七十篇
故下云其書世多有也
○
正義曰
七略云
晏子春秋七篇
在儒家
詳哉其言之也
既見其著書
欲觀其行事
故次其傳
至其書
世多有之
是以不論
論其軼事
正義曰
軼音逸
管仲世所謂賢臣
然孔子小之
豈以爲周道衰微
桓公既賢
而不勉之至王乃稱霸哉
正義曰
言管仲世所謂賢臣
孔子所以小之者
蓋以爲周道衰
桓公賢主
管仲何不勸勉輔弼
至於帝王
乃自稱霸主哉
故孔子小之云
蓋爲前疑夫子小管仲爲此
語曰
將順其美
匡救其惡
故上下能相親也
正義曰
言管仲相齊
順百姓之美
匡救國家之惡
令君臣百姓相親者
是管之能也
豈管仲之謂乎
方晏子伏莊公尸
哭之成禮
然後去
索隱曰
左傳崔杼弒莊公
晏嬰入枕莊公尸股而哭之
成禮而出
崔杼欲殺之
是也
豈所謂見義不爲
無勇者邪
至其諫說
犯君之顏
此所謂進思盡忠
退思補過者哉
假令晏子而在
余雖爲之執鞭
所忻慕焉
索隱曰
太史公之羨慕仰企平仲之行
假令晏生在世
己雖與之爲僕隸
爲之執鞭
亦所忻慕
其好賢樂善如此
 賢哉良史
可以示人臣之炯戒也
索隱述贊曰
夷吾成霸
平仲稱賢
粟乃實廩
豆不掩肩
轉禍爲福
危言獲全
孔賴左衽
史忻執鞭
成禮而去
人望存焉
柯維騏曰
古之賢人君子衆矣
太史公列傳
獨首伯夷
春秋列國大夫
如展季蘧瑗銅鞮伯華叔向季札諸賢
皆不得錄
乃次及管晏
且願爲執鞭
何哉
太史公以良史之才
因言得罪
殆所謂非公正不發憤
而遇禍災者
非與潔行餓死者同乎哉
黃震曰
今世之人
見賢而稱其賢
見智而稱其智
未足言知人
惟其方困窮時
其迹有甚於不賢不智者而已
獨以察其心
若鮑叔之於管仲
千古一人耳
然愚謂此管仲之爲管仲也
君子固窮
窮視其所不爲
貧視其所不取
何至蒙不賢不智之迹耶
其令論卑而易行
其政善因禍而為福
太史公此論
固切中其相齊之要領
實則苟於濟事
不暇顧在我之正守
已占於貧賤之時矣
晏平仲功業不及管氏
而相三君
妾不衣帛
則廉節過之
越石父稱詘于不知己
而信于知己
蓋名言也
宜晏子之敬待
然景公相孔子
嬰實沮之
石父豈賢於孔子哉　　